Trei persoane au avut nevoie, azi noapte, de intervenția salvatorilor montani. Apelul a venit la ora 23.40, fiind necesară intervențai echipajelor Salvamont Prahova pentru acordarea primului ajutor medical și evacuarea din munte a turiștilor căzuți pe Valea Costilei. Victimele prezentau numeroase traumatisme ale membrelor superioare și inferioare, traumatisme cranio-cerebrale, plăgi tăiate, otoragie, rinoragie. Intervenția de salvare a durat mai bine de trei ore.
"Alarma aplicației "Alertare Salvamont" sună în miez de noapte. Este ora 23.40. Primii salvatori montani ai formației Bușteni își anunță pe aplicație disponibilitatea și timpul în care o să ajungă la sediu. Misiune: acordarea primului ajutor medical și evacuarea din munte a două persoane căzute pe Valea Costilei.
Echipa se strânge rapid și pleacă cu autovehiculele de intervenție spre zona respectivă, atât cât se poate merge auto. Deplasarea este îngreunată pe alocuri de arborii căzuți în drum, care trebuie degajati. Primii salvamontiști ajung la victime și le evaluează starea din punct de vedere medical. Prezintă numeroase traumatisme ale membrelor superioare și inferioare, traumatisme cranio-cerebrale, plăgi tăiate, otoragie, rinoragie. Aflăm că erau trei. Unul a căzut peste 200 m, altul mai puțin, dar starea lui e mai gravă, lovindu-se de stânci și pietre.
Al treilea era în regulă și i-a ajutat pe cei doi colegi, până la sosirea noastră. Începe drumul de coborâre a victimelor. Aproximativ la ora 3, au fost predați la ambulanță. Salvatorii se întorc la casele lor pentru a prinde câteva ore de somn. Azi e o nouă zi, începe week-end-ul și s-ar putea să fie unul dificil.
Acest eveniment neplăcut putea fi evitat, dacă cei trei, înainte de a porni la drum, solicitau sfaturi de la noi sau căutau pe net atenționarile noaste, în care rugam turiștii să evite în acestă perioadă traseele turistice sau văile din Abruptul Prahovean al Bucegiului. Asta, mai ales că sunt oameni cu experiență, în jurul a 50 de ani. Sperăm ca ei, cât și alții să tragă învățămintele necesare din aceast eveniment nedorit", au transmis cei de la Salvamont Prahova.